Sisäasiainministeriö
Maahanmuutto-osasto
PL 26
00023 VALTIONEUVOSTO

SM 077:00/2009

Lausuntopyyntö hallituksen esityksestä eduskunnalle laiksi kansainvälistä suojelua hakevan vastaanotosta 

Sisäasiainministeriö pyytää 24.6.2010 päivätyllä kirjeellä Oulun kaupungin lausuntoa hallituksen esityksestä eduskunnalle laiksi kansainvälistä suojelua hakevan vastaanotosta. Lausuntopyynnön määräaika oli 6.8.2010, mutta Oulun kaupunki pyysi ja sai jatko-aikaa lausuntonsa valmisteluun haastavan ajankohdan vuoksi. 

Esityksessä ehdotetaan säädettäväksi uusi laki kansainvälistä suojelua hakevan vastaanotosta. Lailla turvattaisiin kansainvälistä suojelua hakevan, tilapäistä suojelua saavan ja ihmiskaupan uhrin toimeentulo ja huolenpito. Laki on tarkoitettu tulemaan voimaan 1. päivänä syyskuuta 2011.

Oulun kaupunki pitää perusteltuna säätää erillinen laki kansainvälistä suojelua hakevan vastaanotosta ja käsitellä sitä samanaikaisesti kotouttamista koskevien säännösten uudistamisen kanssa. Maahanmuuttoa voitanee tarkastella prosessina, joka käsittää vastaanottoon ja kotoutumiseen liittyvät palvelut ja toiminnat. Käsitteillä oleva vastaanottoa käsittelevä lakiesitys edistää yhdenvertaisuutta selkeyttämällä määritelmiä ja yhdenmukaistamalla palveluiden tarjontaa. Ehdotetut muutokset vastaavat pitkälti nykyistä asiaintilaa ja käytäntöjä, joita pääosin toteuttavat Oulun kaupungin yhteistyökumppanit. 

Niiden maahanmuuttajien osalta, joiden prosessi jatkuu vastaanottovaiheen jälkeen kotoutumisella, tulee vastaanottokeskuksen lakiesityksen mukaisesti järjestää työ- ja opintotoimintaa kansainvälistä suojelua hakevan ja tilapäistä suojelua saavan omatoimisuuden edistämiseksi. Vastaanottokeskukseen saavuttuaan kansainvälistä suojelua hakeva ja tilapäistä suojelua saava allekirjoittaa henkilökohtaisen toimintaohjelman, joka voi sisältää esimerkiksi opintoja, siivousta, lasten- tai taloudenhoitoa tai muita ylläpitotöitä. Oppivelvollisuusiän ylittäneille järjestettävä opintotoiminta on yleensä suomen kielen opetusta. Opetusta voidaan antaa myös suomalaisen yhteiskunnan tuntemuksessa. Oppivelvollisuusikäisillä on velvollisuus käydä koulua. Oulun kaupungin näkökulmasta on tervetullutta laatia henkilökohtainen toimintaohjelma jokaiselle maahanmuuttajalle. Tarkoituksena on lisätä maahanmuuttajan toimintakykyä ja tukea hänen kotoutumistaan. Oppivelvollisuusikäisten osalta esitys on linjassa Oulun kaupungin kouluissa jo toteutettavan henkilökohtaisen oppimissuunnitelman kanssa.

Maahanmuuttajan tutustuminen henkilökohtaisen toimintaohjelman sisältöjen avulla suomalaiseen yhteiskuntaan toimii esikotouttavana vaiheena, joka on hyvä aloittaa jo vastaanottoon liittyvien palveluiden yhteydessä. Oulun kaupunki haluaa korostaa vastaanottovaiheen ja kotoutumiseen liittyvien 

palveluiden tarjoajien saumatonta, suunnitelmallista ja tavoitteellista yhteistyötä. Henkilökohtaisen toimintaohjelman toteuttaminen eri viranomaisten yhteistyönä edistää maahanmuuttajien kotoutumista ja tukee yksilöllisesti suunnitellun opintosuunnitelman läpikäymistä kohti työelämää.

Oulussa 12.8.2010

Sinikka Salo
apulaiskaupunginjohtaja

Lisätietoja:
Kansainvälisten asioiden yhteyspäällikkö
Raimo Salo
Oulun kaupunki
raimo.salo@ouka.fi, p. 044-703 1316